Regering verkoop belang in Vodacom vir Eskom-reddingsboeiFoto: vodacom.com Die regering het dié belang van 13,91% aan die Openbare Beleggingskorporasie (OBK) verkoop. Dié transaksie maak ŉ kontantsinspuiting van R23 miljard aan Eskom moontlik. Die tesourie het Woensdag aangekondig die OBK tree namens die pensioenfonds vir staatsamptenare op. Die tesourie het die nie die bedrag wat betaal is bekend gemaak nie, maar net gesê die OBK se aanbod “was in lyn met pryse wat deur ander instellings aangehaal is wanneer die grootte van die belang in ag geneem word”. Die OBK het ook gesê die voordeel van die transaksie is dat die belang steeds in die hande van ’n staatsbeheerde entiteit is. Vodacom se aandele, wat Dinsdag op R13,87 per aandeel gesluit het, het Woensdag teen R14,40 verkoop met die nuus van die transaksie. Die belang was glo R28 miljard werd. Die transaksie kom nadat twee wetsontwerpe wat Eskom se balansstaat met nagenoeg R50 miljard sal versterk, verlede maand die groen lig in die Nasionale Vergadering gekry het. Die spesiale begrotingswetsontwerp baan die weg vir die betaling van die eerste gedeelte van ŉ kontantinspuiting van R23 miljard aan Eskom, wat na verwagting uit die verkoop van die regering se nie-strategiese kernbates gefinansier sal word. Die ander wysigingswetsontwerp wat goedgekeur is, behels dat die R60 miljard-lening wat Eskom van die staat gekry het, in aandele omskep gaan word. Die omskakeling sal Eskom se skuld glo met R24,4 miljard verminder, het Nhlanhla Nene, minister van finansies, vroeër gesê.